Comunicat de presă

13 februarie 2024

**„Masa tăcerii” – expoziția laureaților Premiului Național Constantin Brâncuși organizată la Institutul Cultural Român**

Institutul Cultural Român și Centrul de Cercetare, Documentare și Promovare „Constantin Brâncuși” din Târgu Jiu organizează, în perioada **18 februarie – 3 martie 2024**, expoziția „***Masa tăcerii****”*, proiectceaduce în fața publicului bucureștean lucrări ale artiștilor care au câștigat **Premiul Național „Constantin Brâncuși”**, oferit anual de Institutul Cultural Român.

Expoziția, curatoriată de sculptorul Liviu Mocan, poate fi vizitată de **luni** până **duminică** între **orele 11:00- 19:00**, la sediul ICR din strada Aleea Alexandru nr. 38. Intrarea este liberă.

**Vernisajul expoziției** are loc duminică **18 februarie 2024**, începând cu ora **18:00** și va fi prezentat de criticul de artă **Ruxandra Dreptu**. Tot în aceeași seară, publicul prezent va avea posibilitatea să intre în „dialog cu Brâncuși” prin intermediul **realității virtuale.**

Vernisajul expoziției este precedat de conferința *„****Constantin Brâncuși, între tradiție și modernism****”*, susținută de dr. Sorin Lory Buliga, și de lansarea cărții *„****Istoricul Ansamblului Monumental realizat de Constantin Brâncuși la Târgu Jiu, din documente de arhivă (perioada 1937-1989)****”*,scrisă de dr. Sorin Lory Buliga și Adina Andrițoiu.

Evenimentele sunt organizate cu ocazia **Zilei Naționale Constantin Brâncuși** și celebrează memoria celui mai mare sculptor pe care l-a dat România, contextualizând opera artistului în perspectivă contemporană.

**Programul evenimentelor**

**Duminică, 18 februarie**

**17:00 - Conferința „Brâncuși între tradiție și universalitate”**, susținută de dr. Sorin Lory Buliga, propune atât publicului larg, cât și celui de specialitate o interpretare a operei brâncușiene și a legăturilor ei cu arta tradițională și cea internațională.

**17:40 - Lansarea cărții „Istoricul Ansamblului Monumental realizat de Constantin Brâncuși la Târgu Jiu*,* din documente de arhivă (perioada 1937-1989)”** a istoricilor Sorin Lory Buliga și Adriana Andrițoiu. Volumul, care reface și analizează conceperea, realizarea și montarea importantului ansamblu de la Târgu Jiu, va fi prezentat de dr. Sorin Lory Buliga.

**18:00 – Vernisajul expoziției de sculptură „Masa tăcerii”** va aduce în fața publicului bucureștean lucrări ale artiștilor care au câștigat **Premiul Național „Constantin Brâncuși”,** oferit anual de Institutul Cultural Român: Liviu Mocan, Aurel Vlad, Peter Jacobi, Mircia Dumitrescu, Laurențiu Mogoșanu, Nicolae Fleissig, Maxim Dumitraș, Mircea Darie Dup. De asemenea, vor fi expuse lucrări ale artiștilor Mihai Țopescu, Paul I. Popescu și Vlad Ciobanu, premianți ai simpozioanelor internaționale de sculptură „Constantin Brâncuși”.

**18:30 – Experiență de realitate virtuală: „Dialog cu Brâncuși”**, prezentată de Drd. Florin Marc, Școala Doctorală de Teatru și Film UBB Cluj-Napoca. Introducere: Prof. Rodica Mocan, Universitatea Babeș-Bolyai din Cluj-Napoca, Școala Doctorală de Teatru și Film.

**Parteneri**: Consiliul Local și Primăria Municipiului Târgu Jiu, Centrul de Cercetare, Documentare și Promovare „Constantin Brâncuși”, Uniunea Artiștilor Plastici din România, Filiala Târgu Jiu UAP din România, Universitatea Constantin Brâncuși, Liceul de Arte „Constantin Brăiloiu” Târgu Jiu, Muzeul Județean Alexandru Ștefulescu, Liga Femeilor Gorjene „Arethia Tatarescu”, Palatul Copiilor Târgu Jiu

**Parteneri media**: Agerpres, Radio România Internațional, Radio România Actualități, Radio România Cultural, Radio România Oltenia-Craiova, TVR Craiova, Gorjeanul, Intell News, TârguJiuOdinioară.ro, Uniunea Ziariștilor Profesioniști din România – Târgu Jiu.

**Sponsori**: Aqua Carpatica și Domeniile Sâmburești

**Contact**:

Direcția Promovare și Comunicare

biroul.presa@icr.ro

031 71 00 622